Tiener verdrink dalk toe rivier haar meesleurDie jong meisie is glo deur die Krokodilrivier meegesleur. (Argieffoto: Kruger wildtuin/Twitter) Polisieduikers in Mpumalanga is steeds besig om gedeeltes van die Krokodilrivier te fynkam nadat ŉ 16-jarige meisie Dinsdag glo deur die water meegesleur is. Daar was tot dusver geen teken van die tiener nie, sê brig. Selvy Mohlala, polisiewoordvoerder in Mpumalanga. Die soektog na haar duur intussen voort. Die meisie en drie maats het gistermiddag in die Krokodilrivier, in die omgewing van die N4 naby Matsulu, gespeel toe sy meegesleur is. Die ander kinders het alarm gemaak en die polisie, asook die duikeenheid, is na die rivier waar ŉ soektog na die meisie van stapel gestuur is. Swaar reën het vroeër in die gebied uitgesak en die polisie het ŉ beroep op mense gedoen om nie in of naby riviere of strome te swem nie en oorstroomde gebiede te vermy. Genl.maj. Buti Lekubi, waarnemende polisiehoof in Mpumalanga, het ouers ook gevra om te help verseker hul kinders is veilig.